Ľ. Vážny, minister dopravy, pôšt a telekomunikácií SR: (2009-06-25):
Asociácie slovenských bánk, že nemajú problém s takýmto ustanovením a prečo sa vôbec dáva, tu odznelo. Asociácie slovenských bánk naozaj nemajú problém a ja som naozaj bol v Londýne v EBRD, čo je Európska banka pre obnovu a rozvoj, v ktorej Slovenská republika je dnes akcionárom, čiže som tam bol oficiálne a legálne a pozvali sme si aj komerčné banky, aby sme im predstavili naše projekty PPP, aby sme ich požiadali o angažovanosť v týchto projektoch. A ja osobne som prejavil vôľu, aby sa zúčastnili slovenské banky, na čo mi ich matky povedali, že nepripustia slovenské banky do toho, pretože ony, matky budú rozhodovať. Čiže, pán poslanec Štefanec, preto sa slovenské banky na tom nemôžu zúčastniť, pretože matky im to zakázali a pretože tie slovenské banky ste predali ich matkám vy. Takže, trošku sa zamyslite nad svojím konaním. (Potlesk.) A, samozrejme, Asociácia slovenských bánk reagovala tak, ako reagovala, pretože niekedy sú naozaj štatisti a matky mi to tak potvrdili. Prečo to povedali minulý týždeň, to som už skomentoval minule. My nechodíme po bankách, to už som pred chvíľou povedal. Ale áno, ja som sa v Londýne zúčastnil prezentácie našich projektov s cieľom podporiť  tieto projekty. Čo sa týka, že sme vylúčili občanov, to je takisto absolútny nezmysel. Pán poslanec Prokopovič, treba, aby si si pozrel zákon o verejnom obstarávaní § 146, ktorý jednoznačne hovorí a na ten sme vôbec nesiahli, že § 146 odsek 4 citujem: „Úrad vykonáva kontrolu  postupu zadávania zákaziek po uzavretí zmluvy na základe podnetov fyzických osôb a právnických osôb, ktoré nie sú oprávnené podať námietky a z vlastného podnetu.“ To znamená, že naďalej tento režim zostáva zachovaný. Hociktorý občan môže dať podnet prostredníctvom úradu. My sme do tohto režimu vôbec nevstupovali. Takže, občan vôbec nie je vylúčený z režimu podávania námietok. Zmluvy, že sú už zverejnené, to tu už odznelo, takže to nejdem komentovať. Tie preteky, čo ste začali vy a čo sme začali my, ja si myslím, že takisto v krátkej dobe zverejním presnú štatistiku a bude tam presne vyčíslené. Ja už neviem, doteraz ste kričali, čo sme my odovzdali, keď sme povedali, čo sme odovzdali, tak zase ste skričali, že to ste vy pripravili. Ja už neviem. Navrhnite, navrhujem súčasnej opozícii alebo SDKÚ, aby oni navrhli nejaké meradlo hodnotenia, pretože každé meradlo hodnotenia chcete nejako pokriviť. Ale mne je to absolútne jedno. Myslím si, že dynamika a tempo výstavby diaľnic a rýchlostných ciest je minimálne trojnásobne vyššie ako za predchádzajúce štyri roky počas vládnutia SDKÚ. Proces obstarávania, že neprebehol transparentne. Ak má hociktorý poslanec o tom pochybnosť, samozrejme, môže konať podľa § 146. Takže prijal by som, aby ste netárali odboku, ale aby ste konali podľa § 146 zákona o verejnom obstarávaní. A ešte raz vám odcitujem odsek 4: „Ak hocikto má hocijakú pochybnosť, tak môže na základe podnetu fyzickej osoby podať, je oprávnený podať námietku.“ Takže, ja neviem, čo tu teraz rozprávate o nezmysloch. Čo sa týka, pán poslanec Janiš, že jeden deň sme tam mohli dať. Jeden deň naozaj nemôžeme dať, pretože Smernica Európskeho spoločenstva, ktorú som vám citoval, alebo článok 2c Smernice Európskeho parlamentu a Rady 2007/66/ES z 11. decembra 2007, táto smernica hovorí, že lehota na preskúmanie rozhodnutia verejného obstarávateľa je najmenej 10 dní. Čiže, keby sme dali 1 deň, tak porušíme túto smernicu  Európskeho parlamentu. A my sme dali 30 dní, aby bolo dosť času každému, kto chce o to prejaviť záujem, nielen takýto divadelný záujem, čo sa tu predvádzal pred chvíľou, ale skutočný záujem a kto má záujem, môže do tých 30 dní dať naozaj námietku cez úrad na súd. Ešte poviem, krajiny Európskeho spoločenstva Francúzsko, Grécko, Španielsko, Švédsko majú 10 dní, tak ako to káže smernica. Ale minimálne 10 dní a využili tú minimálnu lehotu. My sme dali 30 dní. Fínsko, Rakúsko, Portugalsko, Poľsko majú 14 dní a my sme dali 30 dní, ešte viac. Takže ja už neviem, čo chcete, aký stihomam zase ďalší napádať. Nie je to nič iné, len ako som povedal, týka sa to len koncesných zmlúv a reagujeme v zmysle Smernice Európskeho parlamentu a Rady tak, aby sme upravili zákon o verejnom obstarávaní tak, aby neboli problémy pri finančnom uzatváraní koncesných zmlúv. Ďakujem za pozornosť.